Goedkoopste pakket met kykNET nou amper dubbel die prys(Argieffoto: kykNET) Talle kykNET-kykers is die josie in omdat die prys van die goedkoopste DStv-pakket waarop dié Afrikaanse kanaal voortaan beskikbaar gaan wees, bykans verdubbel. DStv doen ná 29 Oktober weg met sy Select-pakkette. Dit het toegang tot kykNET ingesluit en het intekenare R265 per maand gekos. Die Compact Plus-pakket sal voortaan die goedkoopste opsie vir kykNET-kykers wees, maar die prys daarvan is op R519 per maand – héélwat meer as wat intekenare vantevore betaal het. Compact Plus is die tweede duurste opsie vir intekenare, met net die Premium-pakket wat kykers meer uit die sak jaag. kykNET is nét op dié twee platforms beskikbaar. “DStv hersien deurlopend sy inhoud, pakketstruktuur en pryse om te verseker dat klante vir goeie waarde toegang het tot die beste en nuutste inhoud. Gevolglik skort ons sommige pakkette op en word klante na die hoofpakkette verwys waar dieselfde programme en kanale gevind kan word,” het Benedict Maaga, woordvoerder van DStv, gesê. Maaga het gesê voormalige Select-intekenare word outomaties na die Family-pakket gemigreer. Intekening beloop steeds R265 per maand. Op dié pakket het intekenare toegang tot kykNET & kie en kykNET NOU (maar nie tot kykNET nie). Volgens hom is kykNET ŉ “premie-kanaal” en daarom gaan dit voortaan net op die Premium- en Compact Plus-pakkette beskikbaar wees. ŉ Intekenaar het aan Maroela Media gesê sy het op verskeie platforms gepleit dat die prys van ŉ intekening op ŉ pakket wat kykNET insluit, heroorweeg word. Sy het selfs by DStv se bedryfshoof, Brand de Villiers, probeer uitkom in ŉ poging om haar saak aan hom te stel. De Villiers is in Doebai gesetel. Nóg ŉ kyker het aan Maroela Media gesê hy glo die besluit gaan duisende Afrikaanse kykers negatief raak. kykNET het navrae na DStv verwys.